
Introduksjon 
Denne behandlingsmanualen beskriver hvordan man ved hjelp av kognitiv atferdsterapi (CBT) og eksponeringsterapi kan behandle barn og ungdom (8-18 år) med tannbehandlingsangst. Behandlingsmanualen er basert på klinisk erfaring og Shervin Shahnavaz’ behandlingsmanual: “Cognitive behavioral therapy for children and adolescents (aged 7-19) with dental phobia: Therapist guide”. 
Angstbehandling i TBiT 
Behandlingsmetodikken for angst i TBiT bygger på kognitiv atferdsterapi og eksponeringsterapi. Kognitiv atferdsterapi innebærer å utforske hvordan tanker, følelser og atferd gjensidig påvirker hverandre. Ved hjelp av kognitiv atferdsterapi kan pasienten få hjelp til å endre sin tankegang; for eksempel hvordan hen tenker om bruk av sonde eller anestesi-injeksjoner. Eksponeringterapi går ut på at pasienten gradvis utsettes for den situasjonen hen er redd for på en kontrollert og systematisk måte med mål om angstreduksjon/habituering. Eksponeringsterapi har dokumentert god effekt på mange typer angstproblematikk.  
Målet med behandlingen er å gjøre pasientene i stand til å motta ordinær tannbehandling på lokal klinikk og bli trygge barn i tannbehandling. Noen blir helt frie fra sin tannbehandlingsangst, mens andre kan fortsatt kjenne på noe ubehag og kroppslig aktivering i forkant av det de tidligere fryktet. Dette ubehaget vil ofte likevel være på et nivå som gjør at hen klarer å gjennomføre behandling uten unngåelsesatferd, stort ubehag eller overveldende panikk.  
I TBiT tilbys pasientene korttidsbehandling, dvs. et behandlingsløp som stort sett strekker seg fra 5-10 behandlingstimer à 45-60 min. På innkomstsamtale og avslutningssamtale kan man godt sette av litt mer tid for å sikre relasjonsbygging og avslutning på behandlingsløpet. Noen pasienter trenger mer eller mindre enn 5-10 timer og vi bør da være åpne for å tilpasse løpet etter barnets behov. Pasienter med lang reisevei kan få tilbud om dobbelttimer hvis det vurderes at barnet vil kunne nyttiggjøre seg dette, og det legges da inn godt med pauser ved behov. Vi stiller oss også disponible til å være med på overføringssamtale på lokal klinikk etter angstbehandling i sentralisert TBiT-team ved behov. Erfaringsmessig er det sjeldent behov for en slik overføringssamtale. 
Vår behandlingsfilosofi 
Vår filosofi er at alle barn i utgangspunktet ønsker å mestre og samarbeide, men at dette, i møte med fryktede situasjoner, noen ganger kan oppleves vanskelig for dem. Vår oppgave som behandlere er å formidle at vi har troen på dem, at vi ser dem og forstår deres redsel, for deretter å forklare og bryte ned overveldende situasjoner slik at vi sammen med barnet kan gjøre det som oppleves umulig mulig.  
For at barnet skal komme dit at det våger å øve på det det er redd for, er vi som behandlere avhengige av å danne en trygg relasjon med barnet. En trygg relasjon kjennetegnes av åpenhet, tillit, respekt og empati. I dette ligger at vi som behandlere må møte barna med ærlighet, ikke gi lovnader vi ikke kan holde og søke å skape forutsigbarhet i behandlingssituasjonen. Vi ønsker å skape en relasjon hvor barna kan fortelle hva de synes er vanskelig – og deretter bli møtt med forståelse. Angstreaksjonen er ikke alltid rasjonell på samme måte som fryktreaksjonen og vi bør derfor unngå bagatellisering av barnets opplevelse, men heller søke å normalisere reaksjonene. Slik får vi barnet trygt nok til å våge å stå i angsten sin sammen med oss. Det å stå i angst er ubehagelig, men med en trygg relasjon etablert kan vi gradvis begynne å øve på det som utløser angst sammen med barnet.  
I TBiT-behandlingen sitter barnet i førersetet for fremdrift og gjennomføring av eksponeringen. Vi kaller dem gjerne for «sjefen» - og det synes de ofte er litt gøy. Barnets innspill, tanker og følelser blir tatt hensyn til, og det er de som i stor grad styrer progresjonen i behandlingsløpet. Foreldre inkluderes også gjerne i både planlegging og gjennomføring. Det er viktig å oppfordre barnet til å si ifra hvordan det har det i behandlingssituasjonen og hjelpe det med å sette grenser ved bruk av stoppsignal. Målet er å gi barnet en erfaring med at disse grensene respekteres. Dette kan bidra til at barnet opplever behandlingssituasjonen som tryggere gjennom økt opplevelse av kontroll. Det gir et bedre grunnlag for videre behandling og eksponering og kan dessuten ha en stor overføringsgevinst til andre situasjoner i barnets liv.
Behandlingsprinsipper 
1. Det er viktig å etablere en trygg relasjon til barnet og dets omsorgspersoner. En trygg relasjon etableres ved at behandleren møter barnet og omsorgspersoner med ærlighet, varme, empati, respekt og en genuin interesse i barnets uttalte problematikk.  
2. Vær strukturert i møte med barnet. Dette vil si at man alltid har en tydelig agenda/plan for timen. Denne agendaen skal barnet ha vært med på å planlegge selv og alltid være enig i. Dette bidrar til å skape forutsigbarhet for barnet.   
3. Monitorer pasientens angstnivå hver behandlingstime ved hjelp av en angstskala/følelseslinjal (0-10). Dette for å synliggjøre endring, og fungerer som et verktøy for barnet til å fortelle deg som behandler hvor engstelig det til enhver tid er.  
 
Det kan være flere momenter som det er behov for å kartlegge før oppstart av behandling. Dette kan med fordel delvis eller i sin helhet gjøres før barnet/ungdommen møter til inntakssamtale.  
· Barnets forutsetninger for behandling: Eksponeringsterapi er krevende og barnets øvrige livssituasjon bør derfor kartlegges. Om barnet har andre belastninger i livet, f. eks samlivsbrudd mellom foreldre, egen- eller familiemedlemmers sykdom, ubehandlede komorbide lidelser, andre parallelle behandlingsløp el. annet bør det vurderes om man skal avvente med behandling til barnets livssituasjon er mer stabil.  
· Omsorgspersoners forutsetninger: det er viktig med kontinuitet i behandlingsløpet for å få god effekt av behandlingen. Det blir derfor viktig å kartlegge omsorgspersoners evne, vilje og mulighet for forpliktelse til behandlingsløpet. Barnets omsorgspersoner må ha tid og rom til å følge barnet til behandling samt bistå med hjemmeoppgaver mellom behandlingstimene. 
· Komorbiditet: Enkelte barn har andre komorbide lidelser som kan ha påvirkning på deres evne til å nyttiggjøre seg behandlingen. Det er viktig å kartlegge dette. Innhent gjerne epikriser fra andre helsetjenester, og vurder omfang og prognose så langt det er mulig. Alvorlig grad av utviklingsforstyrrelser (autismespekter, ADHD) eller andre psykologiske diagnoser kan påvirke forventet effekt av eksponeringsterapi. I noen tilfeller vil det være riktig å heller fokusere på tilrettelagt behandling fremfor eksponeringsterapi, eventuelt avvente videre behandling til annen psykologisk behandling er gitt for komorbide lidelser. Hos litt eldre pasienter bør også rusbruk kartlegges. 
Behandlingsforløp 
I denne delen av manualen presenteres hvordan man kan gjennomføre innkomstsamtale og øvrige eksponeringstimer. I første time bes foresatte, eller barn fra 16 år og oppover, om å fylle ut samtykkeskjema, samt levere skjemaer som de har fått tilsendt i forkant av behandlingsoppstart i posten.  
Inntakssamtale(r) 
Det første møtet med barnet gjennomføres på et samtalerom (ikke klinikkrom) hvis mulig. Det viktigste i inntakssamtalen er å kartlegge hva pasienten er redd for og starte etableringen av en trygg relasjon til både barn og foresatte. Henvend deg primært til barnet og vær nysgjerrig. Om du tydelig fanger opp at barnet ikke ønsker å kommunisere med deg, er sjenert, utrygt eller lite muntlig aktiv, kan det være greit å henvende deg til barnets omsorgsperson: 
“Nå ser jeg at det er litt vanskelig for deg å fortelle meg om dette, Ole. Kanskje mamma/ pappa kan fortelle litt om hvorfor du er redd for tannlegen? Også kan du når som helst - hvis du får lyst - avbryte eller fortelle selv”. 
“Vi kjenner hverandre ikke så godt enda og da skjønner jeg det kan bli litt ekstra vanskelig å svare på alle disse spørsmålene. Er det ok for deg at jeg spør mamma/pappa litt om hva som er vanskelig?” 
Gi barnet muligheten til å koble seg på samtalen igjen ved en senere anledning. Relasjonsbygging tar tid og er en kontinuerlig prosess som det må fokuseres på gjennom hele behandlingsløpet. Barn er forskjellige, og noen trenger lenger tid på å bli trygg på nye personer. Bruk av Kiwanisdukke kan være til hjelp for barn som er lite verbale. 
En typisk inntakssamtale inneholder gjerne følgende momenter og forløper seg gjerne slik som skissert under, men husk at i møte med barn kan alt skje, og det er viktig at vi som behandlere er fleksible på eget opplegg.  
Presentasjon av deg selv, øvrig tannhelsepersonell og behandlingsopplegget 
“Jeg heter ….  og er …. . Min jobb sammen med deg er å hjelpe deg slik at det skal bli mindre skummelt for deg å gå til tannlegen”. 
· Bli kjent med barnet; spør hvor gammelt det er, hvor det kommer fra, hva det liker å gjøre på fritiden etc. Bli kjent med barnets ressurser – slik at det ikke bare blir fokus på det barnet ikke mestrer. 
· Fortell barnet at det er veldig mange barn som er redde (10% = eksempelvis ca. 9000 barn i Trøndelag), slik at barnet ikke føler seg alene med angsten sin. Fortell gjerne også barnet at det er modig som turte å komme hit å møte deg i dag.  
· Fortell at det heldigvis er mye dere sammen kan øve på slik at barnet skal bli mindre redd, for å tidlig skape motivasjon og håp om endring/bedring. Sammenlign gjerne eksponeringene med andre former for trening og relater gjerne til barnets uttalte interesser. Hvis fotball; fortell at det å øve på å bli god i fotball er litt som å øve på å bli mindre redd for tannlegen, sprøyta etc. For å bli god må det trenes mye, og vanskelighetsgraden må økes gradvis.   
· Spør barnet om det kjenner til hva dere skal gjøre sammen fremover; om det kjenner til behandlingsopplegget. Hvis barnet ikke er kjent med dette; fortell om dette for å skape en følelse av trygghet og kontroll i barnet. Nevn for eksempel at dere skal lage en treningsplan hvor barnet er sjefen for hvilke øvelser dere til enhver tid trener på, og at du aldri skal gjøre noe barnet ikke godkjenner/ønsker:  
“Sammen prøver vi å hjelpe deg slik at det blir greit å gå til tannlegen, slik at du slipper å grue deg så mye. Det er heldigvis mange ting vi kan gjøre for at du skal bli mindre redd. Vi jobber sammen, lager en treningsplan, også følger vi den med deg som sjef. Når du er klar for å øve på noe nytt, så øver vi på det. Når man øver på å bli mindre redd for noe, må man møte det man er redd for – sakte, men sikkert. Slik får du forhåpentligvis oppleve at det du trodde var superskummelt, kanskje ikke var så skummelt som du trodde likevel”.   
· Fortell videre at for å kunne lage en slik treningsplan, må du ha kjennskap til barnets problematikk; hva det er redd for/synes er vanskelig. 
Anamnese (relatert til barnets tannbehandlingsangst) 
· Hva er det barnet er engstelig for? Hva synes barnet er vanskelig med å gå til tannbehandling. Evt. Gjennomgå henvisning og still relevante spørsmål basert på denne.  
· Engstelig for smerte? Hvordan tåler barnet andre typer smerte?  
· Ekkelt å ha noe i munnen?  
· Spesifikt redd for enkelte inngrep?  
· God relasjon til nåværende tannlege/tannpleier?  
· Tap av kontroll? Lite informasjon? 
· Tidligere dårlige opplevelser?  
· Er foreldre/søsken også engstelig for tannbehandling?  
· Redd for andre ting? Eks; hunder, være alene hjemme, gå til legen, mørket, gym etc. (kan fortelle oss noe om angsten er spesifikk eller av en mer generell karakter) 
· Hvor lenge har barnet vært engstelig for tannbehandling? 
· Hvorfor ble barnet engstelig i utgangspunktet?  
· Har barnet noen katastrofetanker knyttet til oppgitt redsel? Eksempelvis: Engstelig for at sprøyta skal stikke veldig dypt og treffe noe? Hvis katastrofetanker; viktig å validere og normalisere disse ved å f. eks. si:  
“Når du er blitt så redd som det du er, så skjønner jeg veldig godt at du tenker slik. Hvis det er OK for deg, så kan vi i neste time leke detektiver, og undersøke om det faktisk er mulig at sprøyta kan treffe hjernen ved at vi ser på en sprøyte og en munn/tannmodell”.  
· Kartlegg behandlingsbehov og eventuelt om dagens tannstatus hindrer inntak av næring etc.  
· Tidligere erfaring med premedikasjon, lystgass, narkose? Hvordan gikk dette? Hvis dårlig erfaring med sedasjon – forklar at det egentlig skal fungere, men at det kan fungere litt dårligere om man er veldig redd i kroppen.  
· Engstelig for andre lignende ting? Hvordan går det for eksempel å ta blodprøver? Vaksiner?  
· Barnets motivasjon for behandling: Det kan være spesielt krevende å motivere barn til å øve på noe som gir dem angst/ubehag. Motivasjonsarbeidet starter allerede i inntakssamtalen. Om barnet er svært motvillig til behandling bør man vurdere om det er mest hensiktsmessig å utsette behandlingen for å unngå nye negative erfaringer med tannhelsetjenesten. 
Tegne og forklare hva angst er – kroppens alarmsystem 
Hvordan merker barnet at det blir redd i kroppen? Kroppslige reaksjoner? 
Tegn en menneskekropp og en bjørn og gi en forklaring på kroppens alarmsystem. Eksempel på samtidig forklaring (bør alderstilpasses):  
“Frykt er kroppens alarmsystem. Det er kroppens måte å si ifra på når noe oppleves skremmende eller ubehagelig (litt på samme måte som en bilalarm beskytter en bil). Dette alarmsystemet er et kjempegodt system for oss å ha når vi møter på ekte farer, som f. eks. en bjørn i skogen eller dersom en buss er i ferd med å kjøre på oss på gata. Da slår alarmsystemet seg på kjemperaskt. Det setter oss i stand til å løpe vekk fra det som er skummelt eller sloss mot det som er skummelt. 
 
Hvis vi ser for oss at du går på en sti i skogen, også møter du plutselig en stor, brummende bjørn. Hva skjer i kroppen da? Hva skjer når alarmsystemet vårt slår seg på i møte med denne ekte faren? Jo, da skjer det masse greier i kroppen vår. Hjertet vårt starter å slå raskere – dette for å pumpe blod til de store musklene, slik at de skal få kraft til å løpe fort eller sloss. Pusten vår går raskere, slik at vi får masse luft. Luft/oksygen er mat for musklene noe som gjør dem enda sterkere og større. Når vi puster inn mye luft, kan vi kjenne at vi blir litt svimle og ør i hodet.  Noen opplever å bli klam i hendene og på kroppen når alarmsystemet slår seg på, og noen kan også få vondt i magen. Videre forandrer synet og hørselen vår seg også, ved at vi blir veldig fokusert på det vi er redd for – vi ser og hører ekstra godt de lydene som kommer fra det vi er redde for.  
 
MEN alarmsystemet vårt kan noen ganger slå seg på i andre situasjoner også, i situasjoner hvor vi ikke er i livsfare, men hvor kroppen vår tror at den er det. For eksempel om vi skal snakke foran hele klassen, når vi skal til helsesykepleier og ta en vaksine, i forkant av en viktig kamp eller før vi skal til tannlegen. Dette er situasjoner som kan vekke et stort ubehag i oss, fordi kroppen har lært seg at det er skummelt selv om det ikke er livstruende. Vi dør ikke av å snakke høyt til klassen. Vi dør heller ikke av en sjekk til tannlegen. Men kroppen vår tror at den skal bli utsatt for reell fare, og setter derfor på alarmsystemet. Derfor må vi lære kroppen at det å gå til tannlegen faktisk ikke er så farlig som kroppen tror. Det kan noen ganger være litt ekkelt å være til tannlegen, men det er ikke farlig og det skal heller ikke gjøre veldig vondt. Tannlegene jobber for å holde tennene våre rene og friske, noe som er superviktig for at vi skal kunne tygge, smile og spise normalt. Tannleger skal være snille, og hvis du opplever at tannlegen/tannpleieren ikke forstår deg er det lov til å si i fra eller bytte tannlege. 
 
For å kunne lære deg at det å gå til tannlegen ikke er så skummelt, må vi trene på det du er redd for. Litt som å trene på å bli god i en sport. Man må øve, om og om igjen på det man er redd for. Til slutt innser man kanskje at det ikke er noe å være redd for. Og det er dette vi skal øve på når du kommer hit fremover. Vi skal øve i ditt tempo, du er sjefen, og du bestemmer hva vi skal øve på når du er sammen med deg”.  
Vis gjerne P3s video om panikkangst til barnet. Den gir en fin forklaring på kroppens alarmsystem. 
Eventuelt: Tegn den tredelte hjernen: Tenkehjernen, følelseshjernen og overlevelseshjernen.  
“Tenkehjernen er den som hjelper oss med å regne matematikk, planlegge hva vi skal kle på oss osv., mens følelseshjernen er den delen av hjernen som gjør at vi føler oss glad, trist og lei oss. Her ligger også fryktsenteret vårt, og det sender kjappe signaler til overlevelseshjernen. Overlevelseshjernen er den som styrer alarmsystemet, og den er lynkjapp. Når overlevelseshjernen slår seg på, så tar den på mange måter over hele hjernen. Vi klarer ikke å tenke like gode tanker med tenkehjernen vår mer, og dette handler ikke om at vi er dumme eller ikke vet bedre. Dette skjer hos alle når alarmsystemet slår seg på. MEN gjennom trening, så kan vi lære overlevelseshjernen at den ikke skal være aktiv, slik at tenkehjernen vår også kan fungere litt. Ved å øve på den man er redd for, så lærer hele hjernen seg at den ikke trenger å skru på alarmsystemet når man for eksempel skal holde et foredrag eller besøke tannlegen”.  
Introdusere følelseslinjalen       
Spør om barnet vet hva dette er, om de har sett en slik før, og om det vet hva den forteller etc.  
Fortell deretter at det er en “følelseslinjal” som dere skal bruke i timene fremover, og at den skal hjelpe deg til å forstå hvor vanskelig/enkelt barnet synes at noe er å gjennomføre. Vis og forklar hvordan smilefjesene på følelseslinjalen kan hjelpe barnet til å forstå hvor på følelseslinjalen det er. 
Spør gjerne barnet hvordan det var for det å komme hit i dag å la det peke på følelseslinjalen eller fortelle ved bruk av følelseslinjalen hvordan dette var. Dette for å eksemplifisere hvordan den kan benyttes.  
Planlegge neste time 
Bli enige om hva dere skal gjøre neste gang dere møtes. Hva er overkommelig for barnet?  
Avtal at dere skal lage treningstrapp sammen. 
Avtal gjerne at dere kan bli litt kjent med uniten og noe av det utstyret som tannlegene og tannpleierne benytter, rett og slett bli kjent med tannlegerommet, slik at det ikke fremstår mystisk og skummelt for barnet.  
Avtal også gjerne at dere skal øve på stoppsignal, slik at barnet alltid har en mulighet til å sette grenser for seg selv i eksponeringssituasjonen.  
Avslutt alltid med å spør om det er noe barnet eller omsorgsperson lurer på eller om noe er uklart for dem.  
Avdekking av traumer  
I inntakssamtalen oppfordres det til å spørre omsorgsperson(er) og barn om barnet har vært utsatt for alvorlige traumehendelser i form av f.eks. vold eller overgrep, og om barnet har vært utsatt for skader mot hodet. Barnet skal spørres på nytt ved et senere tidspunkt i behandlingsforløpet, men da i en situasjon hvor omsorgsperson(er) ikke er til stede. Her er noen forslag til spørsmål som kan stilles til barnet:  
«Noen barn som er redde for å gå til tannlegen har opplevd at andre gjør slemme ting mot dem. Er det sånn for deg?  
«Har det skjedd noe som gjør at denne situasjonen er krevende/vanskelig for deg? Hva har skjedd, fortell?» 
«Noen barn/unge kan ha opplevd at andre har skadet dem og mange vet ikke at de kan snakke med oss på tannklinikken om det. Har det skjedd med deg, vil du fortelle om det?»
Det er viktig å stille barnet og omsorgsperson(er) disse spørsmålene. Barn som har vært utsatt for eller utsettes for traumatiske hendelser kan ha symptomer på angst, men hvor årsaken til symptomene kan forklares av noe annet enn tannbehandlingsangst. Disse barna vil ofte ha behov for en traumesensitiv behandling og tilrettelegginger for å kunne gjennomføre tannbehandling. Dette gjelder dersom barnet og/eller omsorgsperson(er) rapporterer om tidligere og/eller pågående alvorlige hendelser i barnets liv. Det oppfordres til å drøfte saken i veiledning med psykolog ved sentralt team for å kartlegge om pasienten bør tilbys en annen behandlingstilnærming, og avgjøre hvorvidt dette er riktig tidspunkt for oppstart av behandling. Det påpekes at dersom det er grunn til å tro at et barn blir eller vil bli mishandlet, utsatt for alvorlig mangler i den daglige omsorgen eller annen alvorlig omsorgssvikt, så er tannhelsepersonell som helsepersonell pålagt å melde bekymring til Barnevernstjenesten. 
Eksponeringstimer  
Eksponeringstimene foregår i all hovedsak på tannbehandlingsrom. Første eksponeringstime gjennomføres i henhold til planen som ble lagt i inntakssamtale (med mindre barnet har innvendinger mot dette). Blir det tid kan eksponering påbegynnes på et nivå i treningstrappa som gir barnet en opplevelse av mestring og med det kan bidra til økt motivasjon. Det er viktig å starte alle timene med å spørre barnet om det husker dagens plan, og om dette fortsatt høres gjennomførbart ut. Behandlingstimene kjennetegnes av en tydelig agenda, forutsigbarhet og struktur. Barnet får til enhver tid vite hva som skjer, hvorfor det skjer og har selv vært med på å bestemme aktivitet. Barnet bestemmer hvor det ønsker å starte i treningstrappa, og angsten måles ved hjelp av følelseslinjalen før og etter endt eksponering. Dette for å visualisere og tydeliggjøre at f.eks. det å øve på å holde sprøyta mot kinnet kanskje ikke var så skummelt som man trodde det skulle bli.  
Målet med eksponeringene er at barnet gradvis, i kontrollerte omgivelser, skal få nye, og forhåpentligvis gode erfaringer med tannbehandling. Man følger treningstrappa, og barnet får bestemme når det er klart for å gå videre i treningstrappa. Dersom man merker at barnet trenger litt motivering, kan dette være nyttig, men pass alltid på at du ikke tråkker over barnets grenser for hva det tåler.  
Ros er veldig viktig gjennom hele behandlingsløpet og for barnets selvfølelse og selvtillit. Ros og anerkjennelse kan gi barnet en opplevelse av at det er satt pris på for den det er eller for det det gjør. Ros kan gi barnet forsterket tro på seg selv og kan vekke lysten til å gjenta det de har fått ros for. 
For at barnet skal klare å ta rosen til seg, er det viktig at rosen er så presis/spesifikk som mulig og at du forklarer barnet HVA som var bra. Ikke bare si "bra" - selv om det er fort gjort og godt ment. Si for eksempel; " 
“SÅ modig du er som turte å holde sprøyta mot kinnet når du var på en 6ér på følelseslinjalen" etc.  
Dersom barnet synes at det er vanskelig å eksponere seg for det det er redd for, kan man oppmuntre barnet til å fortsette eller til å prøve noe nytt ved å for eksempel si;  
"Jeg ser at du strever med dette, men jeg tror du kan klare det hvis vi øver sammen" eller "Hva tror du vil kunne hjelpe for at du skal tørre å prøve xxx?".  
I eksponeringstimene kan det noen ganger være vanskelig å finne balansen mellom hva som er realistisk for barnet å få til - og hva som blir for vanskelig. Derfor er det viktig å rose forsøkene underveis selv når man har gapt over for mye. Man kan også legge merke til barnets opplevelse ved å si;  
"Nå ser det ut som at du er veldig stolt over det du har fått til". Eller “Nå synes jeg du var veldig modig som turte å prøve på xx selv om du var veldig engstelig». 
Slik får man rost ikke bare innsatsen til barnet, men også i større grad bidra til at de kan kjenne på en indremotivert glede.  
Den mest verdifulle rosen er SPONTAN, OPPRIKTIG og VARIERT. Gled deg over det barnet får til, den innsatsen det legger ned og formidle dette til barnet på forskjellige måter. 
Utfylling av treningstrapp ved hjelp av følelseslinjal.  
Før behandlingen kan starte er det viktig at det er utarbeidet en treningstrapp, og dette gjøres innledningsvis i 1. eksponeringstime. Treningstrappa ble tidligere utarbeidet i inntakssamtalen, men erfaring over tid har vist at det for mange av barna blir for mye innhold i inntakssamtalen, samt at det er lettere for barna å oppgi hvor engstelige de er for ulike instrumenter og prosedyrer når de er på behandlingsrommet og har umiddelbar nærhet til det de er engstelig for. 
Ta utgangspunkt i barnets problematikk for å fylle ut treningstrappa. Barnet er førende for hva som skal settes opp hvor i trappa. Du spør eksempelvis barnet:  
“Hvordan er det for deg å vente på venterommet før du skal inn til tannlegen?”  
“Hva synes du er det skumleste med å gå til tannlegen?” 
“Hvor høyt på treningstrappa synes du vi skal sette lyden av boret?” 
for deretter å fylle inn nevnte situasjon inn på respektive plass (tallplassering) i treningstrappa. Eksempler på situasjoner man kan føre inn i treningstrappa er (vær kreativ og skap øvingssituasjoner sammen med barnet): 
· Sitte på venterommet 
· Sitte i tannlegestolen/når stolen legges bakover 
· Ta røntgenbilder 
· Høre ulike lyder/ kjenner på lukter 
· Undersøke med speil  
· Undersøke med sonde (tellepinne/pinne/pirker) 
· Blåse luft på tennene 
· Legge inn bomullsruller 
· Ha på bedøvelseskrem 
· Behandler holder sprøyte mot arm med topp på 
· Behandler holder sprøyte mot kinn med topp på 
· Behandler holder sprøyte mot arm uten topp 
· Behandler holder sprøyte mot kinn uten topp 
· Behandler holder sprøyte i munnen med topp på 
· Behandler holder sprøyte i munnen uten topp 
· Behandler holder sprøyte mot tannkjøtt med topp på 
· Pusse tennene med pussekopp 
· Fjerne tannstein 
· «Durte» (berøring med sprøytespiss mot tannkjøtt - påfør gjerne Topicale først) 
· «Schoppstikk» (et lite stikk uten at man injiserer bedøvelsesvæske - påfør Topicale først) 
· «ministikk» (et lite stikk hvor man injiserer 2-3 dråper bedøvelsesvæske - påfør Topicale først) 
· Følelsen av å være bedøvet 
· Borre 
· Trekke tann 
1) Første eksponeringstime 
· Spør om barnet husker plan for dagen. Er planen fortsatt grei for barnet eller må den justeres basert på dagsform? 
· Utarbeide treningstrapp. 
· Øve på stoppsignal. Dette gjøres gjerne ved at barnet sitter i stolen, mens behandler kjører den opp/ned og frem/bak helt til barnet sier “stopp” eller løfter en stopphånd. Presiser hvorfor dere øver på dette (øke pasientens opplevelse av kontroll), og at barnet alltid kan benytte stopp-hånden eller si stopp i øvingene med deg.   
· Bli kjent med uniten og tannbehandlingsutstyr og instrumenter. Deler av dette kan gjøres under utarbeiding av treningstrapp. Her er det viktig at barnet ikke bare blir passiv tilhører, men også aktiv utforsker. Mange barn synes det er gøy å få trykke på knapper og holde i utstyr. La dem delta under trygge forutsetninger. 
· Hvis tid og barnet vil; start med eksponering.  
· Avtal plan for neste time 
· Innhent tilbakemelding og gi premie. 
 2) Eksponeringstime 2 og utover 
· Spør om barnet husker plan for dagen. Er planen fortsatt grei for barnet? 
· Gjennomfør behandlingen med utgangspunkt i planen og i samarbeid med barnet. 
· Planen for eksponering lages fortløpende sammen med barnet basert på hvordan barnet avanserer i treningstrappa.  
· Det er viktig med ros på spesifikk innsats underveis i eksponeringene, for å motivere barnet til å utfordre seg selv videre. F. eks: 
“Så innmari modig du var som turte å holde sprøyta mot kinnet til tross for at du trodde at det skulle bli en 7´er på følelelseslinjalen! Kjempebra jobbet!”   
· Avtal plan for neste time 
· Innhent tilbakemelding og gi premie. 
 
3) Tilbakemeldinger  
Etter hver time gjennom hele behandlingsforløpet innhenter vi systematisk tilbakemeldinger fra barnet. Dette for å sikre at barnet opplever seg hørt og at de opplever behandlingen i TBiT som meningsfull og viktig. Tilbakemeldingene åpner også for mulighet til å gjøre endringer i behandlingen. I TBiT Trøndelag bruker vi skjemaene CORS/CSRS (krever lisens) etter hver time for å få tilbakemeldinger. Alle behandlingstimer avsluttes med en oppsummering av timen, samt at vi legger en plan for hva vi skal gjøre neste gang sammen med barnet. Tilbakemeldingene benyttes naturligvis i planlegging av neste time. Dette sikrer retning på arbeidet og at den gode relasjonen opprettholdes. 
4) Foreldreveiledning 
Erfaring fra TBiT viser at et godt samarbeid med barnas omsorgsperson(er) i behandling kan bidra til å øke sannsynligheten for et godt behandlingsutfall. Omsorgspersoner som har tillitt til behandler, vil ofte signalisere ovenfor barnet at behandler og behandlingsstedet er et trygt sted å være og at behandler er en person som ønsker å hjelpe barnet. Dette kan bidra til å øke barnets motivasjon for behandlingen. En god relasjon mellom behandler og omsorgsperson(er) vil kunne bidra til å hjelpe barnet da omsorgsperson(ene) kan være en god rollemodell for barna, samt hjelpe barnet med behandlingsrelaterte oppgaver mellom timene. Dersom omsorgsperson(er) selv har utfordringer knyttet til å gå til tannlegen vil dette ofte smitte over på barna da de vil kunne erfare foreldre som utrygge i en slik situasjon. Erfaringer fra TBiT viser at ved å gi omsorgspersoner veiledning, kan man hjelpe dem til å bli mer bevisst på egne signaler og til å være trygge og forutsigbare rollemodeller for sine barn i tannbehandling.      
5) Når det ikke går som planlagt 
Det kan være mange grunner til at man ikke alltid lykkes med behandlingen. Selv om eksponeringsterapi har god evidens som behandlingsmetode er det ikke alle som opplever den ønskede effekten. Dette kan skyldes barnets modenhetsnivå og manglende forståelse av rasjonalet, komorbiditet, motivasjon eller en kombinasjon av disse. Noen ganger er det pågående belastninger i livet som gjør det vanskelig å gjennomføre angstbehandling akkurat nå. Det er vårt ønske å skape gode erfaringer på tannklinikken. Dersom vi ser at pasienten har sterk motstand mot å komme til behandling, eller ikke opplever mestring til tross for gjentatte forsøk, bør avslutning vurderes. Samtidig er det viktig å oppfordre pasienten til rehenvisning når forutsetningene for et vellykket behandlingsresultat er mer til stedet. Ved å avslutte i “rett tid” vil vi kunne forhindre sementering av allerede negative erfaringer med tannhelsetjenesten og i stedet ønske velkommen tilbake på et senere tidspunkt. Til tross for at pasienten ikke har fullført behandling, har ofte pasient og tannhelsepersonell tilegnet seg kunnskap som kan konkretiseres i anbefalinger til henvisende klinikk i en epikrise.   
For mange av barna fungerer behandlingsmetoden i TBiT godt, men noen ganger er det nødvendig å avvike noe fra den typiske manualen og progresjonen i behandlingen. I møte med noen av barna med ekstra utfordringer er det ekstra viktig å være fleksibel, tilpasse opplegget i større grad, finne et annet tempo i progresjonen, og møte barnet som det er - og ikke minst der det er. Selv med ulike tilpasninger og at man som behandler strekker seg litt ekstra, er det ikke sikkert man kommer i mål med behandlingen. Noen ganger kan det være at det stopper opp like før målet er nådd, selv om det har vært fin progresjon underveis. Andre ganger kan det være at utfordringen er der fra start, for eksempel at barnet ikke vil på klinikken, noe som krever en annen tilnærming i første møtet enn den typiske inntakssamtalen. Under følger et lite utvalg korte eksempler på utfordringer man kan møte på og hvordan det ble forsøkt håndtert. 
· Eksempel 1: Gutt 14 år som ikke vil inn på tannklinikken. Han har lite tillit til fremmede, har opplevd en belastende omsorgssituasjon. Behandler avtalte å møte han i kantina for å få til et møte og etablere en relasjon. I denne samtalen var fokuset på ufarliggjøring, trygging og å bli kjent. Målet i første omgang er å gjøre han trygg nok til å komme inn på klinikken. Etter flere samtaler på “nøytral grunn” ville han fortsatt ikke opp på klinikken. I disse tilfellene er det naturlig å forsøke 3-4 slike samtaler for å se om dette bidrar til at barnet kommer seg videre i behandlingen. Samtidig er det riktig å avslutte tilbudet i TBiT hvis man etter dette antallet timer ikke har kommet inn på tannklinikken. 
· Eksempel 2: Gutt 8 år, med ADHD-diagnose, mye energi i timene. Behandler måtte fokusere på å ramme inn barnet og typisk forløp og progresjon i TBiT var ikke mulig. Gutten måtte engasjeres, involveres og få være aktiv i timene for at han skulle klare å holde konsentrasjon og fokus. Han ville ofte ikke prøve det behandler foreslo for å komme videre i behandlingen, noe behandler måtte anerkjenne til tross for en følelse av å bli frustrert av lite fremgang. Ofte måtte behandler legge til rette for at gutten fikk gjøre noe helt annet enn planen for deretter legge frem to alternativer og se om han vil gjøre èn av disse før vi tok en ny pause. Gutten ser ikke nytten av eksponering i nåtid, og eksponeringene måtte selges inn på en annen måte enn hos andre barn. Med disse tilretteleggingene var det noe fremgang, men til slutt stoppet behandlingen opp. Videre behandling i TBiT ble vurdert ikke å være hensiktsmessig, og han ble anbefalt henvist narkose for gjennomføring av nødvendig tannbehandling.   
· Eksempel 3: Jente 15 år som sa mye “vet ikke”. Behandler måtte utforske hva “vet ikke” betydde. Var det ett utrykk for redsel? Visste hun faktisk ikke? Det viste seg vanskelig å få mer konkrete svar fra henne, og behandler måtte ta stilling til om det likevel gikk greit å øve på prosedyrer i tannbehandling til tross for mye “vet ikke” svar. Det var avgjørende for behandler å være trygg på at jenta vil si ifra hvis noe ikke er i orden for henne og at hun vil klare å si stopp ved behov. Det ble aktivt jobbet med å gi barnet medbestemmelse til tross for at hun ofte svarte “vet ikke”. I denne behandlingen var behandler trygg på å fortsette behandlingen selv om det var vanskelig å få noen andre svar enn “vet ikke” fra jenta. Dette da jenta aktivt brukte stoppsignal hvis det ble for ubehagelig, og progresjonen i eksponeringen kunne tilpasses ut ifra stoppsignal som tilbakemelding. Hadde ikke behandler følt seg trygg på at jenta ville klart å si ifra hvis hun vil stoppe ville det vært etisk uforsvarlig å fortsette da dette kan utsette jenta for unødvendig stor belastning, stress og angst uten at det kan antas og gi noen helsemessig fordel. 
 
Avslutningssamtale 
Når barnet har gjennomført behandling gjennomføres en avslutningssamtale der dere sammen med barnet oppsummerer hva dere har jobbet med og alt det barnet har lært og fått til i behandlingen.  
Praktisk gjennomføring 
Avslutningssamtalen kan gjerne avholdes på behandlingsrom (ikke nødvendig med samtalerom) og gjerne sammen med omsorgsperson til stede. Avslutningssamtalen kan avholdes som en egen time, eller som en kombinasjonstime med siste eksponeringstime. De som kommer langveis fra foretrekker ofte å ha en kombinasjonstime, men dette kan dere enes om i fellesskap. Det er veldig fint om en omsorgsperson er med, slik at de får fullt innsyn og innblikk i hvordan behandlingsforløpet har vært for barnet deres. Noen barn klarer kanskje ikke å sette like godt ord på hva de har fått til og hva de har gjort i eksponeringstimene (hvis omsorgsperson ikke har vært deltagende i eksponeringstimene). I tillegg er det erfaringsvis veldig fint for barna at omsorgspersonen får høre rosen de får.  
Oppsummering av behandlingsforløpet 
Her er det viktig å tydeliggjøre for barnet hvordan ting var da dere først møttes og hvor langt det har kommet i dag. Med andre ord; en oppsummering av hvorfor barnet kom i behandling til deg, hva som var utfordringene tidligere samt hvordan dere har jobbet underveis. Hva har fungert og hva har ikke fungert. Bruk treningstrappen for det den er verdt og si for eksempel:  
“Tenk at du trodde at det skulle bli en 8er å holde sprøyta mot hånda, og i dag så er det en 0er på følelseslinjalen” og “tenk at du som stod helt borte ved vasken første gang jeg tok frem en sprøyte, nå klarer å ta stikk!”.  
Det vil være viktig å poengtere at det er barnet som har stått for denne utviklingen – at det er de som har lagt inn innsats og modighet i treningene, og at du har fungert som en trener underveis. Dette for at de skal kunne ta med seg den gode følelsen og selvtillit inn på lokal klinikk i møte med andre behandlere enn deg.   
Mestringsplan/Tilpasninger 
I fellesskap med barnet fylles det ut en mestringsplan der det beskrives hvilke tilpasninger barnet trenger for å kunne gjennomføre tannbehandling. Denne kan gjerne barnet bli kjent med tidlig i behandlingsforløpet sånn at det vet hva det er når den skal ferdigstilles før avslutning. Mestringsplanen kan godt fylles ut hjemme før avslutningstimen hvis barnet er i stand til det alene eller med støtte fra omsorgsperson. I mestringsplanen står de vanligste tilpasningene som stoppsignal, ekstra tid, god informasjon, overflateanestesi, bruk av telling og ministikk og det er anledning til å skrive opp eventuelle andre viktige tilrettelegginger. Det vil variere hvor viktig tilrettelegginger er for ulike barn, og tilrettelegginger som brukes tidlig i behandlingsløpet trenger ikke være viktig ved avslutning. Forsøk å sikre at det er de mest relevante tilretteleggingene ved avslutning som videreformidles til lokal tannklinikk. Mestringsplanen scannes og legges ved epikrisen som sendes til omsorgsperson/barn over 16 år, lokal klinikk og fastlege ved behandlingsforløpets avslutning. Se egen informasjon om mestringsplan i TBiT for utfyllende informasjon.  
Overføringssamtale på lokal klinikk 
Noen ganger, med f. eks spesielt utrygge barn, kan det være nyttig å være med barnet på en overføringssamtale på lokal klinikk, der dere i fellesskap gjennomgår barnets mestringsplan/tilpasninger sammen med barnets nye behandlerteam. En slik overføringssamtale sikrer at barnet føler seg ivaretatt og trygg, til tross for at det skal avslutte oppfølgingen hos deg. 
Epikrise 
Epikrisen skrives av behandler og sendes til: 
· Henvisende klinikk 
· Pasientens fastlege 
· Eventuelle andre samarbeidende institusjoner, eksempelvis helsesykepleier eller BUP 
· Pasienten v/ foresatte hvis hen er under 16 år 
· Pasienten hvis hen er over 16 år 
· Desentralisert team sender kopi av epikrise til sentralisert team. 

Epikrisen gjengir kort hva pasienten ble henvist for, kort om behandlingsforløpet og viktige anbefalinger.  
Husk at epikrisen kan bli lest av barnet selv, og at det er viktig at den er lettfattelig, men likevel favner viktige aspekter ved behandlingen. Den skal også være forståelig for tannhelsepersonellet som mottar den, slik at det er så enkelt som mulig for dem å følge anbefalingene i møte med barnet.

